У зимским операцијама децембра 1943, немачка 2. оклопна армија ("5. СС брдски корпус", ојачан "1. брдском дивизијом" и деловима бугарске "24. дивизије"), напала је јединице Другог (2.пролетерска и 5. крајишка дивизија НОВЈ) и Трећег ударног корпуса НОВЈ (27. и 17. дивизија НОВЈ) у источној Босни, Санџаку и Црној Гори, како би спречила њихово груписање и продор у Србију. У првом делу операције, Операцији Кугелблиц (3-16. децембра 1943) - позната у домаћој литератури и као "Лимско-дринска операција", Немци нису остварили планирано уништење 2, 5, 17. и 27. дивизије НОВЈ, мада су нанели тешке губитке 2. пролетерској дивизији у долини Лима и 5. крајишкој дивизији при њеном пробоју из окружења. После извлачења 27. и 5. дивизије из непријатељског обруча (13-16. децембра), снаге "3. корпуса НОВЈ" прикупиле су се у долини реке Криваје.